涪川寄蒲舜美桐煙墨來試之良佳因成長句
作者：晁公遡
朝代：宋

paragraphs: 西風吹林秋日白，脩桐葉彫霣寒碧。
霜餘結實鳳不至，野人取之出膏液。
山中老翁頗喜事，買膏燃光歸照室。
旋收輕煤下玉杵，陰房掩翳煙不出。
澤麋解角麝薦香，嚴冬折膠天與力。
律灰吹盡無裂文，外乾中堅介如石。
故人憐我貧嗜書，遺我一丸欣有得。
空堂無風塵亦靜，朝陽壓窗書繞壁。
起臨墨池洗硯試，入手已怪光奪漆。
蒼忙忽驚玄雲晦，罨靄頓失寒松色。
徐嗟流落用失所，翰墨何由有勳績。
從軍豪氣吾豈能，倚馬翩翩磨楯墨。
傍人笑言君勿疑，著書固屬窮愁客。